**Igényfelmérő megbeszélés az agrárgazdaság hiteleiről**

Magyar Bankszövetség, 2019. február 21.

Jelen vannak:

* a Magyar Bankszövetség Agrármunkacsoportjának tagjai
* az Agrárminisztérium képviseletében Páll Zsombor statisztikai koordinátor és Reiter Szilvia agrárstatisztikai referens (Agrárgazdaságért Felelős Helyettes Államtitkárság, Tudásalapú Agrárgazdaságért Felelős Főosztály, Statisztikai és Elemző Osztály).

Helyszín: Magyar Bankszövetség, 1051 Budapest, József nádor tér 5.

* A megbeszélés elején Tresó István, a Magyar Bankszövetség Agrármunkacsoportjának elnöke elmondta, hogy a cél az adatokkal való felhasználói elégedettség felmérése, az adatgyűjtés fejlesztésére vonatkozó javaslatok kérése, az adatok mögött rejlő folyamatok megismerése, a helyes következtetésekhez szükséges háttér információk feltárása.
* Reiter Szilvia (AM) rövid előadásban ismertette a hitelezési adatok által bemutatott trendeket.
* A bemutatott adatokkal a résztvevők egyetértettek, hasznosnak találták őket. Véleményük szerint az adatok megbízhatóan és megfelelő részletességgel mutatják be az agrárgazdaság hitelezési folyamatait.
* Többen megerősítették Tresó Istvánt abbéli véleményében, hogy a mezőgazdasági termelésben működő gazdálkodók tevékenységét és annak hátterét átláthatóbbá kell tenni, alaposabban kellene ismerni.
* Felvetődött a generációváltás problémája.
* Többen hangot adtak véleményüknek, miszerint a hitelezési adatok gazdálkodási forma (egyéni gazdaság vs. gazdasági szervezet) szerint elemezése helyett inkább a teljes hitelállomány/újonnan folyósított hitelek vizsgálata adhat pontosabb képet.
* Többek szerint a mezőgazdasági hitelállományt összességében érdemes elemezni, illetve érdemes más adatforrásból is meríteni az elemzéshez.
* Többen elmondták, hogy még mindig nem zökkenőmentes az egyéni gazdaságok számára a hitelnyújtás, a hitelezőknek sokkal több információra lenne szükségük a gazdálkodásukról.
* Többen jelezték, hogy a mezőgazdaságban konzervatív finanszírozási struktúra figyelhető meg, fontos az ágazat számára a biztonságra törekvés, amit a meglehetősen nagy betétállomány is mutat, s amit a gazdaságok nehezen mozdítanak meg saját beruházásaik finanszírozására.
* A fentiek miatt is az egyéni gazdaságok kedvelt finanszírozási formája gépvásárláskor a lízing, a lízingkihelyezés nagy része is hozzájuk kapcsolódik. Az eszköz és a támogatások megfelelő biztosítékot adnak a bankoknak a hitelezésre, valamint fontos információ még számukra az ügyfél személyes ismerete, fizetési moráljának nyomon követése is.
* Ha teljes képet akarunk kapni a mezőgazdaság finanszírozásáról, akkor szükségünk van a lízing adatokra is. Ezeket jelenleg a Magyar Lízingszövetségtől tudjuk átvenni, illetve 2021-től az MNB HITREG adatbázisában is egyedi szinten tüntetik majd fel a szerződéseket, ahonnan át lehet venni majd statisztikai célra.
* Az élelmiszeripar hitelei nagyrészt forgóeszközhitelek, viszonylag kevés a beruházási hitel. Ennek oka, hogy tőkehiányos az ágazat, kevés finanszírozható projektet tudnak felmutatni a bankok számár. Ebben történt elmozdulás 2013-óta, tehát látható a fejlődés az élelmiszeriparban is.
* Az agrárhitelezés 2018 utolsó negyedévében megtorpant, mivel sokan az NHP fix 2019. eleji indulását várták.
* Emelkednek a gépek árai, egyre drágább lesz a finanszírozás.